b'\n_START_ARTICLE_\nLazare L\xc3\xa9vy\n_START_PARAGRAPH_\nLazare L\xc3\xa9vy (18. tammikuuta 1882 Bryssel, Belgia \xe2\x80\x93 20. syyskuuta 1964 Pariisi, Ranska) oli ranskalainen pianisti, pianopedagogi ja s\xc3\xa4velt\xc3\xa4j\xc3\xa4. H\xc3\xa4nen nimens\xc3\xa4 esiintyy my\xc3\xb6s muodossa Lazare-L\xc3\xa9vy. Brysseliss\xc3\xa4 h\xc3\xa4nelle opetti pianonsoittoa englantilainen neiti Ellis. Pariisin konservatoriossa h\xc3\xa4n opiskeli Louis Di\xc3\xa9merin johdolla pianonsoittoa ja Andr\xc3\xa9 G\xc3\xa9dalgen johdolla s\xc3\xa4vellyst\xc3\xa4. Harmoniaoppia h\xc3\xa4nelle opetti Albert Lavignac. Konservatoriossa h\xc3\xa4n voitti 1898 pianonsoitossa ensimm\xc3\xa4isen palkinnon. L\xc3\xa9vy konsertoi Euroopassa ja Aasiassa ja h\xc3\xa4n sai tunnustusta merkitt\xc3\xa4v\xc3\xa4n\xc3\xa4 klassisen ja modernin ohjelmiston tulkitsijana. Varsinkin h\xc3\xa4nen Mozart ja Schumann esityksi\xc3\xa4\xc3\xa4n kiiteltiin ja heid\xc3\xa4n teoksiaan h\xc3\xa4n my\xc3\xb6s levytti. L\xc3\xa9vy oli my\xc3\xb6s Alb\xc3\xa9nizin s\xc3\xa4vellysten esitaistelija, joka soitti 1905\xe2\x80\x931908 s\xc3\xa4velletty\xc3\xa4 Iberia-soolopianoteosta vuodesta 1911 l\xc3\xa4htien. L\xc3\xa9vy saavutti kuuluisuutta my\xc3\xb6s opettajana toimiessaan Pariisin konservatorion tilap\xc3\xa4isen\xc3\xa4 opettajana 1914\xe2\x80\x931916 ja 1920\xe2\x80\x931923 sek\xc3\xa4 pianonsoiton professorina 1923\xe2\x80\x931940 ja 1944\xe2\x80\x931953._NEWLINE_L\xc3\xa9vy s\xc3\xa4velsi kaksi jousikvartettoa, teoksia sellolle, huilulle ja uruille sek\xc3\xa4 pianokappaleita. Pianolle h\xc3\xa4n s\xc3\xa4velsi muun muassa \xc3\xa9cossaiseja, etydej\xc3\xa4, sonatiineja ja valsseja.'